LT Europos Sąjungos oficialusis leidinys C 283/3

Pranešimas dėl prekių, minimų antidempingo tyrime dėl trichlorizocianuro rūgšties (TCCA), kurios kilmės šalis yra Kinijos Liaudies Respublika, importo

(2004/C 283/03)

2004 m. liepos 10 d.Europos Sąjungos oficialiajame leidinyje Komisija paskelbė pranešimą apie antidempingo tyrimo pradžią dėl trichlorizocianuro rūgšties (TCCA), kurios kilmės šalis yra Kinijos Liaudies Respublika (toliau – svarstoma prekė), importo (1).

1. Paaiškinimas dėl prekių

Skundo pateikėjas (Europos chemijos pramonės taryba) pareiškė, kad Komisijos tarnybų suinteresuotosioms šalims išsiųstuose klausimynuose neaprėpiamos visos svarstomos prekės, kaip apibrėžta pranešime apie šio tyrimo pradžią. Todėl Komisija mano, kad būtų išmintinga priminti, jog šio tyrimo prekės, kaip nustatyta pranešime apie tyrimo pradžią, apima ir trichlorizocianuro rūgštį (Tarptautiniame nepatentuotų pavadinimų sąraše vadinamą „simklozenu“), ir tos rūgšties preparatus, kurių kilmės šalis yra Kinijos Liaudies Respublika, paprastai klasifikuojamus KN ex 2933 69 80 ir ex 3808 40 20 kodais. Šie KN kodai pateikiami tik informavimo tikslais.

2. Procedūra

Atsižvelgiant į tai, kas išdėstyta anksčiau, ir į tai, kad Komisijos tarnybų suinteresuotosioms šalims 2004 m. liepos mėn. išsiųstuose klausimynuose buvo aprėpta tik dalis svarstomų prekių, kaip apibrėžta pranešime apie tyrimo pradžią, Komisija, siekdama gauti visą, jos nuomone, vykdomam tyrimui reikalingą informaciją, išsiųs naujus klausimynus Bendrijos pramonės įmonėms ir visoms Bendrijos gamintojų asociacijoms, atrinktiems Kinijos Liaudies Respublikos eksportuotojams ir (arba) gamintojams, eksportuotojų ir (arba) gamintojų asociacijoms, importuotojams, skunde minimoms importuotojų asociacijoms ir eksportuojančios valstybės institucijoms.

Remiantis tuo, kas išdėstyta, ir siekiant išvengti bet kokių abejonių, visos suinteresuotosios šalys turi kuo greičiau, bet ne vėliau kaip iki 4 dalies a punkte nustatyto termino faksu susisiekti su Komisija, norėdamos sužinoti, ar jos yra minimos skunde, ir prireikus paprašyti klausimyno. 4 dalies b punkte nustatytas terminas taikomas visoms tokioms suinteresuotosioms šalims.

Informacijos rinkimas ir klausymai

Visos suinteresuotosios šalys yra dar kartą raginamos pareikšti savo nuomonę, suteikti ne tik klausimyne prašomą, bet ir papildomą informaciją bei pateikti patvirtinančius įrodymus. Šią informaciją ir patvirtinančius įrodymus Komisija turi gauti per šio pranešimo 4 dalies b punkte nustatytą laiką.

Be to, Komisija gali išklausyti suinteresuotąsias šalis, jeigu šios pateikia prašymą, kuriame nurodo svarbias priežastis, dėl kurių jos turi būti išklausytos. Tokį prašymą reikia pateikti per šio pranešimo 4 dalies c punkte nustatytą terminą.

3. Bendrijos intereso vertinimo procedūra

Šio tyrimo metu vykdoma Bendrijos intereso vertinimo procedūra yra nustatyta 2004 m. liepos 10 d. paskelbto pranešimo apie tyrimo pradžią 5 dalies 2 punkte. Ši procedūra lieka nepakitusi, išskyrus tai, kad šalys gali pačios apie save pranešti ir pateikti Komisijai informaciją per šio pranešimo 4 dalies b punkte nustatytą laiką. Šalys, veikusios pagal ankstesniame sakinyje nustatytą tvarką, gali pareikalauti klausymo, nurodydamos svarbias priežastis, dėl kurių jos turi būti išklausytos, per šio pranešimo 4 dalies c punkte nustatytą terminą. Reikėtų pažymėti, kad bus atsižvelgiama tik į tą pagal Reglamento (EB) Nr. 384/96 (2) (toliau - pagrindinis reglamentas) 21 straipsnį suteiktą informaciją, kuri ją pateikiant buvo paremta faktiniais įrodymais.

4. Terminai

a) Iki kada šalys turi paprašyti klausimyno

Visos suinteresuotosios šalys turėtų prašyti klausimynų kuo greičiau, bet ne vėliau kaip po 15 dienų nuo šio pranešimo paskelbimo Europos Sąjungos oficialiajame leidinyje.

b) Iki kada šalys turi pranešti apie save, pateikti atsakymus į klausimyną ir bet kokią kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo apie save pranešti Komisijai, pareikšti savo nuomonę ir pateikti atsakymus į klausimyną arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent nurodyta kitaip. Atkreipiamas dėmesys į tai, kad pagrindiniame reglamente nustatytų daugumos procedūrinių teisių įgyvendinimas priklauso nuo to, ar šalis apie save pranešė per minėtą laikotarpį.

c) Klausymai

Visos suinteresuotosios šalys gali kreiptis į Komisiją su prašymu, kad pastaroji jas išklausytų, per tą patį 40 dienų laikotarpį, nebent nurodyta kitaip.

5. Prašymai raštu, atsakymai į klausimyną ir susirašinėjimas

Visi suinteresuotųjų šalių prašymai ir informacija turi būti pateikiami raštu (ne elektronine forma, nebent nurodyta kitaip) užrašant suinteresuotosios šalies pavadinimą, adresą, el. pašto adresą, telefono ir fakso ir (arba) telekso numerius. Visa raštu pateikiama medžiaga, įskaitant šiame pranešime prašomą informaciją, atsakymus į klausimynus ir laiškus, kurią suinteresuotosios šalys pateikė konfidencialiai, turi būti žymima žyma „Riboto naudojimo“ (3) ir, remiantis pagrindinio reglamento 19 straipsnio 2 dalimi, kartu turi būti pateikiamas nekonfidencialus variantas, kuris ženklinamas žyma „Suinteresuotųjų šalių tyrimui“.

Komisijos adresas susirašinėjimui:

Commission européenne Direction générale du commerce Direction B Bureau: J-79 5/16 B-1049 Bruxelles Faks. (32 2) 295 65 05 Teleksas COMEU B 21877.

6. Vengimas bendradarbiauti

Remiantis pagrindinio reglamento 18 straipsniu, tais atvejais, kai kuri nors suinteresuotoji šalis atsisako suteikti informaciją ar per nustatytą laiką nesuteikia reikalingos informacijos, arba smarkiai trukdo tyrimui, preliminarios ar galutinės, teigiamos ar neigiamos išvados gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jeigu suinteresuotoji šalis vengia bendradarbiauti arba bendradarbiauja nevisapusiškai, remiantis pagrindinio reglamento 18 straipsniu išvados grindžiamos turimais faktais, o padariniai tai šaliai gali būti ne tokie palankūs, kokie būtų, jeigu ji būtų bendradarbiavusi.

7. Tyrimo tvarkaraštis

Pagal pagrindinio reglamento 6 straipsnio 9 dalį tyrimas baigiamas per 15 mėnesių nuo pranešimo apie tyrimo pradžią paskelbimo Europos Sąjungos oficialiajame leidinyje dienos, šiuo atveju – 2004 m. liepos 10 d. Pagal pagrindinio reglamento 7 straipsnio 1 dalį laikinosios priemonės gali būti nustatytos ne vėliau kaip per 9 mėnesius nuo pranešimo apie tyrimo pradžią paskelbimo Europos Sąjungos oficialiajame leidinyje.

(1) OL C 178, 2004 7 10, p. 2.

(2) OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

(3) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Pagal Tarybos reglamento (EB) Nr. 384/96 (OL L 56, 1996 3 6, p. 1) 19 straipsnį ir PPO susitarimo DĖL GATT 1994 VI straipsnio įgyvendinimo (Antidempingo susitarimas) 6 straipsnį tai yra konfidencialus dokumentas.